નળસરને ગાંદરે સભામંડપ હકડેઠ માનવમેદની થી ઊભરાઈ રહ્યો હતો. બનાસકાંઠાના સાસંદ અને કેન્દ્રીયમંત્રી શ્રી હરીભાઈ ચૌધરી, બનાસડેરીના ચેરમેન અને રાજ્યકક્ષાના આરોગ્ય મંત્રી શ્રી શંકરભાઈ ચૌધરી, દિયોદરના ધારાસભ્ય અને રાજ્યકક્ષાના મંત્રી શ્રી કેશાજી ચોહાણ, ભાજપ પ્રદેશ મહામંત્રી શ્રી કે.સી.પટેલ, બનાસડેરી અને બનાસબેંકના ડિરેક્ટરશ્રીઓ, બનાસબેંકના ચેરમેન અને અગ્રણી ધારાશાસ્ત્રી શ્રી એમ.એલ.ચૌધરી, બનાસબેંક અને બનાસકાંઠા જિલ્લા પંચાયતના પૂર્વ ચેરમેન અને વડગામ તાલુકાના પીઠ સહકારી આગેવાન શ્રી દલસંગાભાઈ જે. પટેલ તથા વડગામ તાલુકા તેમન જિલ્લાના અન્ય સહકારી આગેવાનોએ આજના પ્રસંગે ઉપસ્થિત જનમેદની સમક્ષ ગલબાભાઈની ઉત્તમ જીવનશૈલી તેમજ તે સમયના પછાત બનાસકંઠા જિલ્લાના ના તમામ સમાજને જગૃત કરી બેઠો કરવામાં તેઓશ્રીનું યોગદાન, દુષ્કાળના સમયમાં તેઓશ્રીએ હાથ ધરેલી કામગીરી , તે સમયના સમાજમાં પ્રવર્તેલી અંધશ્રધ્ધા, આભડછેટ તેમજ કુરિવાજો જેવી બદીઓને નાબુદ કરવા તેમણે ઊઠાવેલી જહેમત તેમજ તેમના અન્ય સેવાકીય કાર્યોને બિરદાવી સમાજના વિકાસમાં સ્વ.શ્રીએ આપેલ યોગદાનને યાદ કરી સદ્દગતની જ્ન્મશતાબ્દી વર્ષની ઉજવણીને યથાયોગ્ય ગણાવી હતી. બનાસડેરીના ચેરમેને લાક્ષણિક અદામાં ગલબાકાકાને યુગપુરુષ તરીકે ગણાવતા જણાવ્યું હતુ કે નિયતી એ મને ગલબાકાકાના સતકાર્યોને ઉજાગર કરવાની જે તક આપી છે તેને હું મારું સદ્દભાગ્ય ગણું છુ. તેઓશ્રીના આશીર્વાદથી જિલ્લાના લોકોની સેવા કરવાની મને તક મળી છે. બનાસકાંઠામાં ગલબાકાકાના આશીર્વાદથી મેડિકલ કોલેજ શરૂ કરવાનો નિર્ણય લેવાઈ ચૂક્યો છે અને આ મેડિકલ કોલેજનું નામકરણ પણ લોકસેવક સ્વ. ગલબાકાકાના નામે થશે તે આપણા સૌના માટે ગૌરવની બાબત છે. સમગ્ર વર્ષ દરમિયાન વિવિધ કાર્યક્રમો થકી ગલબાભાઈ નાનજીભાઈ પટેલ જન્મશતાબ્દી વર્ષની ઉજવણી કરવામાં આવશે અને સદ્દગતના અધુરા રહેલા સપનાઓને સૌના સાથ સહકારથી પુરા કરવાનો પુરો પ્રયાસ કરવામાં આવશે.